Ylen meteorologi Matti Huutosella sääkäsitteet ovat hyvin hallussa, sillä mies on työskennellyt sään parissa jo pitkälle toistakymmentä vuotta.

Hän jakaa mielellään säätietoutta muillekin ja osaa hetkessä selittää esimerkiksi käsitteiden sumu ja utu eron.

- Sumusta on kysymys, jos näkyvyyttä on alle yksi kilometri, selventää Huutonen.

Usvassa näkyvyys on toisenlainen.

Säässä ne samat ilmiöt toistuvat eli ihan loogistahan se on, etteivät termitkään paljon muutu. Matti Huutonen

- Oikeastaan utu on se oikeampi sana kuvaamaan tilannetta, jossa näkyvyys on jotain yhden ja kymmenen kilometrin välillä. Kyllä toki usvastakin moni silloin puhuu, Huutonen selvittää.

Hän avaa tietämättömälle hetkessä myös käsitteen _merituuli, _jonka voisi luulla aina puhaltavan mereltä.

- Merituulta ilmenee rannikolla yleensä alkukesällä, kun meri on kylmä ja manner on lumeton. Aurinko lämmittää mantereen päällä olevaa ilmaa, joka lähtee ylöspäin. Sitä ilmaa korvaamaan puhaltaa ilmaa mereltä, jota kutsutaan sitten merituuleksi. Eli vaikka mantereella tuuli kävisikin pohjoisesta, niin rannikolla voi puhaltaa mereltä, Huutonen kertoo.

Jäätävän sateen merkki on pantu merkille

Huutonen vahvistaa, että säätermien määrä on pysynyt melko vakiona jo vuosia. Silti hän ymmärtää, että ne vähätkin termit voivat mennä helpolla sekaisin ja harvemmin käytetyt merkit voivat tuntua kokonaan uusilta.

- Säässä ne samat ilmiöt toistuvat eli ihan loogistahan se on, etteivät termitkään paljon muutu.

Melko muuttumattomina pysyvien television säämerkkien seasta moni on bongannut viime viikkoina punaisen pisaramerkin ja ihmetellyt, että mikä se oikein on. Matti Huutonen tietää heti, mistä merkistä on kysymys.

Nyt kun jäätäviä sateita on taas saatu, niin ihmisistä tuntuu, etteivät he ole koskaan aiemmin moista merkkiä nähneet. Matti Huutonen

- Se ei itseasiassa ole mikään uusi merkki. Kyseessä on jäätävän sateen merkki, joka on ollut käytössä meillä Ylellä jo aika kauan. Merkin väritys kyllä muuttui vuonna 2007 sinisestä punaiseksi, jotta sen huomioarvo olisi isompi. Ja niinhän se taitaa nyt ollakin, Huutonen sanoo.

Hän on kuullut ihmisten ihmettelevän nimenomaan jäätävän sateen merkkiä.

- Kyse on tilanteesta, että ilmassa on pakkasta ja sataa vettä. Muutama talvi meni hiljattain niin, ettei jäätävän sateen merkkiä paljon kartoilla nähty. Nyt kun jäätäviä sateita on taas saatu, niin ihmisistä tuntuu, etteivät he ole koskaan aiemmin moista merkkiä nähneet, selittää Huutonen.

Pakkanen ei pure meteorologin varpaita

Matti Huutosen tavaramerkiksi televisiossa ovat muodostuneet villasukat. Mies kertoo televisiossa säätietoja katsojille lähes aina villasukat jalassa.

- Kyllä niitä on sellaiset kymmenkunta paria, Huutonen paljastaa.

- On varaa vaihtaa aina uusiin kun vanhat kuluvat.

Huutonen myöntää saavansa villasukkia lahjaksi katsojiltakin.

- Yleensä esimerkiksi joulun alla niitä tulee. Täytyy sanoa kyllä, että ihan tarpeeksi sukkia on, hän sanoo ja lupaa pitää jatkossakin varpaat lämpiminä.